
A Gelénes-1-es fúrás piroklasztitjainak U-Pb geokronológiai és vulkanológiai vizsgálata

A Pannon-medence legnagyobb vulkáni kitöréseit szilíciumgazdag magma táplálta 18,1-11,6 millió évvel ezelőtt. Ennek két fő színtere a Bükkalja és a Tokaji-hegység volt, amelyek képződményeit részletesen vizsgálták. Vulkáni képződmények a felszín alatt is találhatóak, amelyeket fúrómagokból ismerünk. Egy ilyen terület a Nyírség. Munkámban a Nyírségben található Gelénes-1-es fúrást dolgozom fel.
A fúrás 608 métertől 2002 méterig vulkáni kőzeteket harántolt. A fúrómagokat a rákóczibányai fúrómagraktárban gyűjtöttük be, összesen 19 mintát vettünk vékonycsiszolat-készítés és cirkon szeparálás céljából. Az 1394 méter vastag vulkáni összletből makroszkópos és mikroszkópos leírásaim/vizsgálataim alapján elmondható, hogy a kőzetek többsége horzsakőtartalmú lapillitufa, míg a fúrás alján perlit található.
A vizsgált kőzetek többnyire hasonlóak mind makroszkóposan mind mikroszkóposan. A kőzetekben kvarc-, földpát-, biotit-, kevés szanidinfenokristály figyelhető meg.
Vizsgálatainkkal megerősítettük, hogy a Gelénes-1-es fúrás vulkáni rétegsorában két nagyobb kitörési egység különíthető el: alsó és felső kitörési egység. Az alsó kitörési egység szilíciumban kissé gazdagabb a felsőhöz képest. A két egységet egy tufás-agyagos finomhomokból, tufitból álló réteg választja el, ami szünetre utal a vulkánkitörésben.
A fúrás alján található perlitet Pantó (1966) teljesen újraolvadt piroklasztitként értelmezte, azonban a perlitben – a felette lévő piroklasztittal ellentétben – nem láthatóak klasztok, ami megkérdőjelezi ezt a feltevést. Az alsó egység piroklasztit rétegsorában felfele haladva a kőzet egyre kevésbé összesült, ugyanakkor a lapult horzsakövek erős kompakcióra utalnak.
Öt mintán (692 m, 749 m, 1364 m, 1842 m, 1918 m) történt kormeghatározás lézerablációs ICP-MS cirkon U-Pb módszerrel. A korábbi K-Ar koradatok, 6,8-17,2 Mév között szórnak. Új eredményeink alapján mindkét egység szarmata korú, és 12,0±0,2 millió éves. Az egyenként 608 és 772 m vastag kitörési egységek lerakódása gyorsan követte egymást, közöttük legfeljebb 400 000 év telhetett el. A nagy vastagságú piroklasztitok kalderaformáló kitörésekhez kapcsolódhatnak, amelyek során mély beszakadások (bezökkenések) keletkeztek. Úgy véljük, hogy a fúrás egy ilyen süllyedékbe lerakódott piroklasztitot harántolhatott.



